Blodbadet fortsetter i Haiti: – Våkn opp!
Gjengvold, plyndring og drap herjer landet. Samtidig er helsevesenet på randen av kollaps. Livløse kropper.  Skrikende slektninger.  Blodspor i asfalten. Ferske bilder fra Port-au-Prince viser rystende scener og drepte mennesker i gatene. Mandag ble 14 personer funnet døde i et av hovedstadens mest velstående områder, ifølge nyhetsbyrået AFP.  VG advarer om sterke bilder og beskrivelser i denne saken. Bevæpnede gjengmedlemmer skal ha saumfart nabolaget og plyndret flere hjem. Igjen lå likene strødd. Bilder viser flere drepte ligge på ryggen med ansiktet vendt opp. Lik ble pakket inn i hvite tøystykker – før kroppene ble båret bort. The Guardian skriver at en mann på stedet kom med beskyldninger om overgrep og misbruk. Han ropte: – Folk på Haiti: Våkn opp! Den tidligere politimannen Jimmy «Barbeque» Cherizier leder gjengene som nå styrer 80 prosent av Port-au-Prince, ifølge FN. Med jernhånd har gjenglederen ført Haiti inn i et komplett kaos i løpet av de siste ukene.  Beryktede «Barbeque» hevder han kjemper mot Haitis elite. – Vi bekjemper et system som lar de rike tjene millioner av dollar, mens resten av oss bor med grisene, har «Barbeque» tidligere sagt. Men sivile drepes i hopetall. Haiti er et av de fattigste landene i verden. Samtidig er landets helsevesen på randen av kollaps. Flere sykehus har blitt ransaket og satt i brann. New York Times har snakket med en lege i hovedstaden: – De tok alt: Operasjonsstuer, røntgenbilder, alt fra laboratoriene og apotekene, sa han til avisen. – Tenk! De tar vinduer fra sykehus! Dører! På universitetssykehuset i Port-au-Prince oppsøkte BBC en klinikk fylt til randen med pasienter.  Men reporterne fant ikke noe helsepersonell: – Det er ingen leger, alle flyktet forrige uke, fortalte en pasient. Landets eksstatsminister, Ariel Henry, befinner seg i Puerto Rico. Han var egentlig på vei hjem til Haiti da gjengene angrep flyplassen. «Barbeque» har tidligere truet med borgerkrig dersom Henry ikke gikk med på å gi fra seg makten.  Eksstatsministeren har lenge vært en kontroversiell skikkelse i landet og varslet sin avgang forrige uke.  Likevel fortsetter voldsspiralen.
14 mennesker ble funnet døde i Haitis hovedstad mandag.  Flere av dem bar preg av å ha blitt brutalt drept, ifølge bilder fra stedet. Gjenglederen Jimmy «Barbeque» Cherizier kontrollerer fortsatt store deler av byen. Nå er helsevesenet i ferd med å kollapse etter flere angrep mot sykehus.